இரசாயனக் கழிவுகளின் ரிவர்ஸ் போரிங், அரசு அதிகாரம் முதலாளிகளுக்குச் சாதகமாக இருப்பது, அந்த கேன்சர் ரயிலில் இன்சுரன்ஸ் ஏஜன்ட்களும் ஹாஸ்பிட்டல் ஏஜன்ட்டுகளுமாய் நிறைந்திருப்பது எனப் பல இடங்களில் இந்தப் பாதிப்பின் வீரியத்தை நமக்குள்ளும் கடத்துகிறார் இயக்குநர். தொழிற்சாலைக் கழிவுகளை குறித்த விழிப்புஉணர்வையும் உரையாடலையும் இராடா கண்டிப்பாகத் தரும். ஆனால் திரைப்படத்தில் இதற்கான தீர்வாக எதையும் முன் வைக்காதது சிறிய வருத்தம்தான். இராடாவை பார்க்கும்போது தமிழ் நிலத்தின் பிரச்சனைகளான ஸ்டெர்லைட்டும், நெடுவாசலும் மீத்தேனும் கண்முன் வருவதைத் தவிர்க்கமுடியவில்லை. சுற்றுச்சூழலைப் பாதுகாப்பதற்கான முயற்சிகள்தாம் நம் வருங்கால வாழ்க்கைக்கான அடித்தளம்.